### Beslutninger

Forslaget blev på byrådsmødet den 26. marts 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA S OG SF

At blive forælder er en af de største forandringer i livet. For langt de fleste er det en lykkelig omvæltning, som giver nye og glade perspektiver på parforholdet og på tilværelsen. Men sådan er det ikke for alle. Forskning viser at 10 – 12 % af mødrene og 7 – 8 % af fædrene udvikler en fødselsdepression i forbindelse med overgangen til forældreskabet.

En fødselsdepression påvirker måden at fungere som forælder på og relationen til barnet. Ved længerevarende depression hos forældre i spædbarnsperioden er der vist negativ påvirkning på barnets udvikling og trivsel.

Kommunen tilbyder i dag ikke screening til begge forældre, og der tilbydes heller ikke opfølgende samtaler til begge forældre, der udviser tegn på fødselsdepression. Men en ubehandlet fødselsdepression kan have alvorlige negative effekter på forældrenes mentale helbred, familiens samlede velbefindende og ikke mindst barnets trivsel. Ydermere er mænd ofte mindre tilbøjelige til at søge hjælp, hvilket forværres af, at de ikke systematisk bliver tilbudt screening som en del af sundhedstilbuddet til gravide og nybagte familier.

På den baggrund foreslås det at:

- Begge forældre får tilbud om screening for fødselsdepression

- Alle forældre, som viser tegn på fødselsdepression tilbydes samme hjælp, som mødre tilbydes i dag med opfølgende samtale og gruppeforløb

- Forvaltningen afdækker om der er sparrede samfundsmæssige gevinster der kan finansiere dele af indsatsen eller om der kræves en budgetudvidelse.

Stillet af Keld Andreasen (SF) og Erik Bach (S).